Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2341/2002 όσον αφορά αλιευτικές δυνατότητες για το γαύρο και την πεσκαντρίτσα σε ορισμένες ζώνες

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στον κανονισμό του Συμβουλίου (ΕΟΚ) αριθ. 2341/2002, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής [1] αναφέρεται ότι τα Συνολικά Επιτρεπόμενα Αλιεύματα (TAC) γαύρου στη υποπεριοχή ICES VIII πρέπει να αναθεωρηθούν υπό το φως νέων επιστημονικών συμβουλών. Η Επιτροπή έλαβε νέες συμβουλές που προέκυψαν από τη συνεδρίαση ειδικής ομάδας εργασίας στο πλαίσιο της Επιστημονικής, Τεχνικής και Οικονομικής Επιτροπής Αλιείας της Επιτροπής σχετικά με την "Εποχική αξιολόγηση γαύρου στο Βισκαϊκό Κόλπο", η οποία πραγματοποιήθηκε από 7 έως 11 Ιουλίου στην Pasaia, Gipuzkoa (Ισπανία). Οι επιστημονικές συμβουλές στηρίζονται σε νέες πληροφορίες οι οποίες δείχνουν ότι επιβεβαιώνονται οι προηγούμενες ανησυχίες σχετικά με την ανεπαρκή κατάσταση του αποθέματος γαύρου από πρόσφατες επιστημονικές έρευνες και ότι ένα επίπεδο αλιευμάτων 11 000 τόνων είναι κατάλληλο για την αποφυγή της αύξησης της θνησιμότητας λόγω της αλιείας κατά τη διάρκεια του 2003. Ως εκ τούτου, η Επιτροπή προτείνει την προσαρμογή των TAC σύμφωνα με τις επιστημονικές συμβουλές.

[1] ΕΕ L 358 της 31.12.2002, p. 59.

Νέες πληροφορίες από επιστημονικές έρευνες και τον κλάδο της αλιείας έδειξαν μία υψηλότερη από την αναμενόμενη αφθονία των αποθεμάτων πεσκαντρίτσας στην υποπεριοχή ICES VII και στις διαιρέσεις VIIIa,b,d,e. Στηριζόμενη σε νέες συμβουλές του ICES, η Επιτροπή προτείνει την προσαρμογή των TAC σύμφωνα με τις νέες επιστημονικές συμβουλές. Η αύξηση των TAC θεωρείται επιθυμητή για τη μείωση των απορρίψεων πεσκαντρίτσας στην περίπτωση που αλιεύονται σε μεικτούς τύπους αλιείας μαζί με μερλούκιο, γλώσσα και ζαγκέτα. Σύμφωνα με τις συμβουλές, η αύξηση είναι μέτρια προκειμένου να αποφευχθεί η κατευθυνόμενη αλίευση μικρού μεγέθους πεσκαντρίτσας καθώς και η αύξηση της αλιευτικής προσπάθειας σε μία περιοχή όπου υπάρχουν άλλα ευπαθή ιχθυαποθέματα.

Το Συμβούλιο καλείται να εγκρίνει την παρούσα πρόταση το συντομότερο δυνατόν προκειμένου να δώσει τη δυνατότητα στους αλιείς να προγραμματίσουν τις δραστηριότητές τους για την παρούσα αλιευτική περίοδο.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2341/2002 όσον αφορά αλιευτικές δυνατότητες για το γαύρο και την πεσκαντρίτσα σε ορισμένες ζώνες

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό του Συμβουλίου (ΕΚ) αριθ. 2371/2002, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής [2], και ιδίως το άρθρο 20 παράγραφοι 1 και 4,

[2] ΕΕ L 358 της 31.12.2002, p. 59.

την πρόταση της Επιτροπής [3],

[3] ΕΕ C της , σ. .

Εκτιμώντας τα εξής:

(1) Ο κανονισμός του Συμβουλίου (ΕΚ) αριθ. 2341/2002 [4], καθορίζει τις αλιευτικές δυνατότητες και τους συναφείς όρους για ορισμένα αποθέματα ιχθύων και ομάδες αποθεμάτων ιχθύων που εφαρμόζονται στα κοινοτικά ύδατα και, για τα κοινοτικά σκάφη, σε άλλα ύδατα όπου απαιτούνται περιορισμοί αλιευμάτων για το 2003.

[4] ΕΕ L 356 της 31.12.2002, σ. 12. Κανονισμός που τροποποιήθηκε την τελευταία φορά με τον κανονισμό της Επιτροπής (ΕΚ) αριθ. 1407/2003 (ΕΕ L 201 της 8.8.2003, σ. 3.).

(2) Τα Συνολικά Επιτρεπόμενα Αλιεύματα (TAC) γαύρου στην υποπεριοχή VIII του Διεθνούς Συμβουλίου για την Εξερεύνηση της Θάλασσας (ICES) θα πρέπει να οριστούν σε 11 000 τόνους για ολόκληρο το έτος 2003 λαμβανομένων υπόψη των νέων επιστημονικών συμβουλών που προέκυψαν από έκθεση της συνεδρίασης της ειδικής ομάδας εργασίας στο πλαίσιο της Επιστημονικής, Τεχνικής και Οικονομικής Επιτροπής Αλιείας της Επιτροπής σχετικά με την "Εποχική αξιολόγηση γαύρου στο Βισκαϊκό Κόλπο", η οποία έλαβε χώρα από 7 έως 11 Ιουλίου 2003. Ωστόσο, η μείωση των TAC δεν θα πρέπει να έχει ως αποτέλεσμα τα αλιεύματα που αλιεύθηκαν νόμιμα πριν την έναρξη ισχύος του παρόντος κανονισμού να υπόκεινται σε μειώσεις ποσοστώσεων βάσει του άρθρου 23 παράγραφος 1 του κανονισμού του Συμβουλίου (ΕΟΚ) αριθ. 2847/93 [5], του άρθρου 5 του κανονισμού του Συμβουλίου (ΕΚ) αριθ. 847/96 [6] ή του άρθρου 23 του κανονισμού του Συμβουλίου (ΕΚ) αριθ. 2371/2002.

[5] ΕΕ L 261 της 20.10.1993, σ. 1. . Κανονισμός που τροποποιήθηκε την τελευταία φορά με τον κανονισμό της Επιτροπής (ΕΚ) αριθ. 806/2003 (ΕΕ L 212 της 16.5.2003, σ. 1).

[6] ΕΕ 115 της 9.5.1996, p. 3 .

(3) Τα TAC για την πεσκαντρίτσα στη υποπεριοχή ICES VII και στις διαιρέσεις VIII a,b,d,e θα πρέπει να οριστούν σε 17 138 τόνους και 3862 τόνους αντίστοιχα για ολόκληρο το έτος 2003, λαμβανομένων υπόψη των νέων επιστημονικών συμβουλών του ICES.

(4) Ως εκ τούτου, ο κανονισμός (ΕΚ) αριθ. 2341/2002 θα πρέπει να υποστεί σχετική τροποποίηση,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα IΔ του κανονισμού (ΕΚ) αριθ. 2341/2002 τροποποιείται σύμφωνα με το παράρτημα του παρόντος κανονισμού.

Άρθρο 2

Το άρθρο 23 παράγραφος 1 του κανονισμού (ΕΟΚ) αριθ. 2847/93, το άρθρο 5 του κανονισμού (ΕΚ) αριθ. 847/96 και το άρθρο 23 του κανονισμού (ΕΚ) αριθ. 2371/2002 δεν εφαρμόζονται σε αλιεύματα γαύρου που αλιεύονται στη ζώνη VIII πριν την έναρξη ισχύος του παρόντος κανονισμού καθ'υπέρβαση των ποσοστώσεων που καθορίζονται στο παράρτημα IΔ του κανονισμού (ΕΚ) αριθ. 2341/2002, όπως τροποποιήθηκε από τον παρόντα κανονισμό.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Στο παράρτημα IΔ του κανονισμού (ΕΚ) αριθ. 2341/2002, καταχωρήσεις σχετικά με το είδος "γαύρος" στη ζώνη "VIII" και το είδος "πεσκαντρίτσα" στις ζώνες "VII" και "VIIIa, b, d, e" αντικαθίστανται από τα εξής:

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>